Qemal Minxhozi

parapamje

Qemal Minxhozi 

Qemal Minxhozi ka lindur me 01.04.1953. Ai ka kryer studimet e larta nga viti 1972 deri më 1976, në Fakultetin e Historisë dhe Filologjisë, Departamenti i Gjuhëve të huaja.

Karriera

Qemal Minxhozi nga viti 1991 deri në vitin 2002 ka zhvilluar një aktivitet të gjerë bashkëpunimi midis organizmave shtetërorë dhe shoqërisë civile të Shqipërisë dhe Mbretërisë së Danimarkës. Është hartues i disa projekteve bashkëpunimi midis dy vendeve në periudhën në fjalë.  Një aspekt interesant është fakti që, përpara se të emërohej në detyrë diplomatike, Minxhozi kishte vizituar Danimarkën plot 139 herë, duke treguar një angazhim dhe lidhje të fortë me vendin. Nga viti 2002 deri në vitin 2005, Minxhozi ka shërbyer si Shef i Misionit Diplomatik të Ambasadës së Shqipërisë në Kopenhagë, Danimarkë, ku gjithashtu ka qenë pjesë e themelimit të ambasadës, duke hapur për herë të parë këtë mision diplomatik në vend. Gjatë mandatit të tij, ai luajti një rol të rëndësishëm në forcimin e marrëdhënieve shqiptaro-daneze, duke kontribuar në nisma të ndryshme dypalëshe.

Qemal Minxhozi ka qenë deputet i Kuvendit të Shqipërisë në dy legjislatura, në periudhat 2005-2009 dhe 2009-2013. Gjatë kësaj kohe, gjithashtu, ka qënë edhe anëtar i Komisionit të Jashtëm të Kuvendit të Shqipërisë.

Nga viti 2014 deri në vitin 2023, ai mbajti pozicionin e Ambasadorit Jashtëzakonshëm dhe Fuqiplotë të Republikës së Shqipërisë në Republikën e Kosovës. Gjatë mandatit të tij pothuajse dhjetëvjeçar, ai u vlerësua lart për kontributet e tij në forcimin e marrëdhënieve midis Shqipërisë dhe Kosovës. Si vlerësim për përpjekjet e tij, ai u nderua me tituj si “Qytetar Nderi” në disa komuna, si Prishtinë, Rahovec, Gjilan, Pogradec, Lezhë, Tropojë.

Në vitin 2023, Minxhozi përfundoi misionin e tij diplomatik në Kosovë. Gjatë largimit të tij, ai shprehu mirënjohje të thellë për mikpritjen që mori, duke theksuar se gjatë shërbimit të tij ishte trajtuar jo vetëm si diplomat, por edhe si bashkëqytetar kosovar. 

Kategoria:Biografi shqiptare
Kategoria:Deputetë të Kuvendit të Shqipërisë
Kategoria:Diplomatë shqiptarë
Kategoria:Njerëz që jetojnë